Da Vinci lykillinn á hvíta tjaldið

Engin skáldsaga hefur vakið jafnmikla athygli á síðustu árum og Da Vinci lykillinn eftir Dan Brown. Það er ekki aðeins að Da Vinci lykillinn hafi verið mest selda bókin í heiminum frá því hún kom út árið 2003 heldur hafa spunnist miklar umræður um innihaldið. Þær kenningar sem koma fram í bókinni hafa aukið áhuga hjá mörgum á ýmsu varðandi kristna trú.

Frá því Da Vinci lykillinn leit dagsins ljós hafa selst yfir 40 milljón einstök af bókinni sem hefur verið þýdd á 42 tungumál og því skal engan undra að fljótt var farið að undirbúa kvikmyndagerð sögunnar. Sá sem var svo stálheppinn að tryggja sér kvikmyndaréttinn er Brian Grazer, þekktur kvikmynda- og sjónvarpsframleiðandi sem hefur framleitt margar vinsælar kvikmyndir. Það var tilviljun sem réð því að hann tók fyrstur við sér þegar í ljós koma að Da Vinci lykillinn var engin venjuleg skáldsaga.

Tökur í Louvre listasafninu

Brian Grazer er framleiðandi sjónvarpsseríunnar vinsælu, 24, og það var í gegnum hana sem hann komst á snoðir um Da Vinci lykilinn. Einn af mönnum hans, Joel Surnow, hafði lesið bókina um sama leyti og hún kom út og taldi söguþráðinn vera tilvalinn í þriðju þáttaröðina af 24. Þegar í ljós kom að enginn hafði tryggt sér kvikmyndarétt leitaði Grazer eftir honum til að nota í 24. Dan Brown neitaði undireins að saga hans yrði notuð á þennan hátt. Grazer gafst samt ekki upp, hann sá sem var að sagan var mikils virði og tryggði sér kvikmyndaréttinn. Þurfti hann að borga 6 milljónir dollara, sem er með því hæsta sem þekkist.

Brian Grazer er með mörg járn í eldinum og treystir oft á þá sem hann hefur unnið með áður. Meðal þeirra er leikstjórinn Ron Howard og handritshöfundurinn Akiva Goldsman, en þeir þrír gerðu saman óskarsverðlaunamyndina A Beautiful Mind og síðar Cinderella Man. Grazer fékk þá til liðs við sig og ákveðið var að bjóða Tom Hanks hið eftirsótta hlutverk bandaríska táknfræðingsins Robert Langdon. Þó að ekki hafi allir verið sáttir við ráðningu Hanks þá eru einnig margir á því að það hafi verið skynsamlegt. Tom Hanks hefur sýnt að hann á auðvelt með að laga sig að þeim persónum sem hann leikur og gera þær trúverðugar.

Margir voru kallaðir til í prufur fyrir önnur hlutverk og lýstu flestar ungar og vinsælar franskar leikkonur því yfir að þær væru meira en tilbúnar að leika franska dulmálssérfræðinginn Sophie Neveu. Á endanum hreppti Audrey Tautou hlutverkið en hún hlaut heimsfrægð þegar hún lék titilhlutverkið í Amélie. Önnur frönsk stórstjarna, Jean Reno, hreppti hlutverk yfirlögregluþjónsins, Bezu Fache. Paul Bettany fékk það hlutverk að leika hinn brjálaða Silas, Ian McKellan leikur Sir Leigh Teabing og Alfred Molina leikur Aringarosa biskup.

Þegar tökur hófust var leitast við að kvikmynda á þeim stöðum þar sem sagan gerist. Frakkar voru hinir greiðfúsustu við kvikmyndagerðarmennina og leyfðu þeim jafnvel að mynda í Louvre-safninu þar sem málverkið af Monu Lisu er. Englendingar voru ekki jafnsamstarfsfúsir og fékkst ekki leyfi til að kvikmynda á öllum þeim stöðum sem óskað var.

Ekki eru allir hrifnir af kvikmyndagerð Da Vinci lykilsins. Forsvarsmenn strangtrúuðu kaþólsku samtakanna Opus Dei óskuðu eftir því að tilvísanir, sem geti hugsanlega sært kaþólikka, yrðu fjarlægðar úr kvikmyndinni. Segir í yfirlýsingu frá samtökunum að brengluð mynd af kaþólsku kirkjunni komi fram í sögunni. Svar framleiðanda var á þann veg að verið væri að kvikmynda skáldsögu og þeir myndu halda sig við þann texta sem er í henni. Það á svo eftir að koma í ljós hvort samantekin mótmæli verða gegn myndinni, en hún verður frumsýnd um allan heim 19. maí og erum við Íslendingar með í þessari heimsfrumsýningu.

Alla ævi í kvikmyndum

Leikstjórinn Ron Howard á að baki glæsilegan feril. Hefur hann leikið í rúmlega 70 kvikmyndum og leikstýrt 18 kvikmyndum. Howard, sem fæddur er 1. mars 1954, kom fyrst fram í kvikmynd átján mánaða og á sviði tveggja ára gamall. Þegar hann var sjö ára fékk hann hlutverk í vinsælli sjónvarpsseríu, The Andy Griffith Show. Þaðan lá leið hans til Walt Disney þar sem hann var helsta barnastjarnan í nokkur ár. Unglingsárin voru engin hindrun og lék hann m.a. eitt aðalhlutverkið í American Grafitti. Eftir að sjónvarpsserían Happy Days, þar sem hann lék aðalhlutverkið, varð vinsælasti gamanþátturinn í Bandaríkjunum virtist leið hans greið til frægðar og frama á leiklistarbrautinni.

Hugur Howards stefndi í aðra átt og þegar hann taldi sig vera búinn að fá næga reynslu leikstýrði hann sinni fyrstu kvikmynd, Night Shift (1982). Vakti myndin athygli og góða dóma. Það var svo með næstu mynd sinni, Splash (1984), sem hann gulltryggði sig meðal þeirra bestu. Kvikmyndir sem hann hefur leikstýrt eru m.a. Coocoon, Backdraft, Willow, Apollo 13, Far and Away, Ransom, Edtv, A Beautiful Mind og Cinderella Man. Þegar stússinu í kringum Da Vinci lykilinn lýkur þá mun Howard hefja tökur á endurgerð East of Eden (1955), kvikmynd sem gerði James Dean að helsta tákni ungu kynslóðarinnar.

Myndatexti

Robert Langdon (Tom Hanks) og Sophie Neveu (Audrey Tautou) í Louvre-safninu. Í bakgrunninum er Mona Lisa.